钦定古今图书集成/历象汇编/岁功典/第054卷 > 《遵生八笺》 > 六月事宜
## 钦定古今图书集成/历象汇编/岁功典/第054卷 > 《遵生八笺》 > 六月事宜

《孝经纬》曰：“夏至后十五日，斗指午，为小暑；后十五日
斗指未，为大暑。小大者，就极热之中分为大小，初后
为小，望后为大也，律林锺，林者，众也，万物成熟，种类
众多。”

《元枢》曰：“是月天道东行，作事出行，俱宜向东，吉。
其月遇土王戊日，祭中霤之神。”

是月宜饮乌梅酱木瓜酱梅酱豆蔻汤以祛渴。
《养生杂纂》曰：“老人气弱，当夏之时，纳阴在内，以阴弱
之腹，当肥冷之物，则多成泄泻，一伤真气，卒难补复，
不宜燥热补药，惟用平补温和之剂，如八味丸之类
以助元气。”

《云笈七签》曰：“六月六日，沐浴斋戒，绝其营俗。”

又曰：是月二十七日，取枸杞煎汤沐浴，至老不病。
《关西旧俗志》曰：“六月六日，取水收起，净瓮盛之，一年
不臭。用以作醋酱腌物，一年不坏。”

《真诰》曰：“十九日、廿四日拔白，永不生。”又云：“初三、初四、
十八、廿八日拔白亦可。”

《四时纂要》曰：“是月初一日、初七、初八、二十一日，沐浴
去疾禳灾。”

《山居四要》曰：“养鱼池中，是月宜纳二神，守以护鱼。”〈神守
即今之团鱼也〉

又曰：“治水泻百病，用乌蔺子，六月六日，同面炒黄，等
分为末。米饮调服二钱。”

《琐碎录》曰：“宜食苦荬，可益心气。”
《家塾事亲》曰：“西瓜性温，熟者可食，解暑，名白虎汤。”
《千金月令》云：“是月可食乌梅酱止渴方：用乌梅捣烂
加蜜适中，调汤微煮饮之。水泻渴者，以梅加砂糖、姜
米饮之，不渴。”

《便民图纂》曰：“六月六日用井花水，以白盐淘于水中
作卤，新锅仍煎作白盐，以此盐擦牙毕，以水吐手心
内洗眼，虽老犹能灯下读书。”

《救民易方》曰：“六月六日，采稀莶草，即白花菜是也。去
根、花并子净，用茎叶，入甑，九蒸九曝，层层洒洒，与蜜
水蒸完极香为末，蜜丸皂角子大。每服五七丸，米汤
下。服至百日，去周身瘫痪风疾，口眼歪斜，涎痰壅塞，
久卧不起，又能明目，白发变黑，筋力强健，效不可言。”
《济世仁术》曰：“六月极热，可用扇急扇手心，则五体俱”
凉。

《灵宝经》曰：“六月六日，宜修清暑斋。”